
Tárgy:	<Titre>Vélemény az elbocsátott munkavállalók támogatását szolgáló Európai Globalizációs Alkalmazkodási Alapnak Belgium EGF/2025/004 BE/ Tupperware referenciaszámú kérelme nyomán történő igénybevételéről</Titre> <DocRef>(2026/0004(BUD))</DocRef>
Tisztelt Elnök Úr!
A fent említett eljárás keretében a Foglalkoztatási és Szociális Bizottság azt a feladatot kapta, hogy nyilvánítson véleményt az Ön bizottsága számára, és úgy határozott, hogy levél formájában nyilvánít véleményt.
A Foglalkoztatási és Szociális Bizottság a 2026. február 25-i ülésén megvizsgálta a kérdést. Ugyanezen az ülésen a bizottság úgy határozott, hogy az alábbi véleményt nyújtja be a Költségvetési Bizottságnak mint illetékes bizottságnak.
Tisztelettel:

Li Andersson


VÉLEMÉNY
A.	mivel 2025. augusztus 28-án Belgium EGF/2025/004 BE/Tupperware referenciaszámmal kérelmet nyújtott be az elbocsátott munkavállalók támogatását szolgáló Európai Globalizációs Alkalmazkodási Alapból (EGAA) nyújtandó pénzügyi hozzájárulás iránt a NACE Rev. 2. rendszer szerinti 22. gazdasági ágazatban (Gumi-, műanyag termék gyártása) működő belgiumi Tupperware General Services NV vállalatnál a Provincie Oost-Vlaanderen (BE23) NUTS 2 régióban történt elbocsátásokat követően; 
B.	mivel Belgium a kérelmét az (EU) 2021/691 rendelet 4. cikke (2) bekezdésének a) pontja szerinti beavatkozási kritériumok alapján nyújtotta be, amely a támogatást a következőkhöz köti: legalább 200 elbocsátott munkavállaló egy négyhónapos referencia-időszak alatt (ez esetben 2025. február 17. és 2025. június 17. között) egy vállalaton belül egy tagállamban, ideértve a beszállítók vagy a továbbfeldolgozó vállalatok körében elbocsátott munkavállalókat és/vagy a tevékenységüket megszüntető önálló vállalkozókat is; mivel a kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek;
C.	mivel a kérelem 267 elbocsátott munkavállalóra (támogatható kedvezményezettre) vonatkozik, akiknek a tevékenysége a fent említett gazdasági ágazatokban szűnt meg; 
D.	mivel 2026. január 20-án a Bizottság határozatra irányuló javaslatot fogadott el az EGAA Belgium javára történő igénybevételére, hogy támogassa 267 célzott kedvezményezett munkaerőpiacra történő újbóli beilleszkedését; 
E.	mivel a Tupperware Brands amerikai vállalat, a Tupperware Belgium anyavállalata váratlanul visszavonta a Tupperware General Services NV-nek megadott gyártási és értékesítési engedélyeket, ami pénzügyileg életképtelenné tette a Tupperware belga leányvállalatát, és ez 2025. február 17-én csődhöz vezetett; mivel a Tupperware Brands-et 2024 októberében átvették a hitelezők, és mivel e felvásárlás jelentős szerkezetátalakításhoz vezetett, mivel a vállalat kivonult egyes nem alapvető piacokról, és bezárt egyes létesítményeket, így például az európai üzemeket; 
F.	mivel Belgiumban 2022 óta emelkedik a csődök száma; mivel 2024-ben több mint 11 000 vállalkozást nyilvánítottak fizetésképtelennek (6 323-at Flandriában), ami 2013 óta a legmagasabb szám; mivel ez az emelkedő tendencia folytatódott, és 2025 januárja és szeptembere között 8 493 vállalkozás ment csődbe, ebből 4 964, vagyis 58 % Flandriában; mivel a csődök következtében Belgiumban 2024-ben 32 566, 2025 első felében pedig 15 351 munkahely szűnt meg, amelyből a Flandriában megszűnt munkahelyek 59 %-ot, illetve 51 %-ot tesznek ki; mivel a munkahelyek mintegy 18 %-a az iparban szűnt meg; mivel ezenkívül a közelmúltbeli szerkezetátalakítások, például a Van Hool, a Sappi and Purmo, a BelGaN, a Casa és az Audi esetében történt elbocsátások, amelyekre Belgium EGAA-támogatást kért, hatással vannak a flamand munkaerőpiacra: az iparágban csökkent az álláslehetőségek száma;
G.	mivel a Tupperware Aalstban, Kelet-Flandria tartomány hat közigazgatási körzetének egyikében működött; mivel Kelet-Flandriában 2025 májusában az előző év azonos időszakához képest 13,8 %-kal csökkent az állami foglalkoztatási szolgálatoknak bejelentett betöltetlen álláshelyek száma; mivel ezenkívül Flandriában már a Tupperware bezárása előtt is Aalstban volt a legalacsonyabb a foglalkoztatási ráta (53,82 %), ami 20 százalékponttal alacsonyabb, mint Flandria átlagos foglalkoztatási rátája (74,1 %); mivel Flandriában a munkanélküliségi ráta 3,8 % körül van; mivel az alacsony iskolai végzettségűek körében azonban 8,8 %-ra emelkedik (+ 5 százalékpont); mivel a Tupperware korábbi munkavállalóinak egyharmada alacsony iskolai végzettséggel rendelkezik, e profilokhoz igazított egyedi támogatásra van szükség annak érdekében, hogy támogatni lehessen a munkavállalókat hiányosságaik leküzdésében és az újbóli munkába állásban;
H.	mivel Belgium jelezte, hogy a személyre szabott szolgáltatások koordinált csomagját a szociális partnerekkel egyeztetve dolgozták ki, az EGAA-rendelet 7. cikkének (4) bekezdésével összhangban; 
I.	mivel a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendelet 8. cikkében meghatározottaknak megfelelően az EGAA éves maximális összege (2018-as árakon számítva) nem haladhatja meg a 30 millió EUR-t;
ezért a Foglalkoztatási és Szociális Bizottság felkéri a Költségvetési Bizottságot mint illetékes bizottságot, hogy állásfoglalásra irányuló indítványába foglalja bele az alábbi módosításokat:
1.	emlékeztet arra, hogy az EGAA célja a kedvezményezettekkel való szolidaritás kinyilvánítása és a kedvezményezettek támogatása; úgy véli, hogy az EGAA-ból nyújtandó pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek a kedvezményezetteknek a munkaerőpiacra való gyors, tisztességes és fenntartható újbóli beilleszkedését célozzák, eredeti tevékenységi ágazatukon belül, vagy azon kívül; hangsúlyozza annak fontosságát, hogy felkészítsék a munkavállalókat az európai gazdaság és társadalom sürgősen szükséges zöld és digitális átállására, és támogassák őket abban; ezzel összefüggésben megismétli, hogy az Unió – többek között az EGAA-n keresztül – fontos szerepet játszik abban, hogy az európai zöld megállapodással összhangban hozzájáruljon az igazságos átmenethez szükséges képesítések finanszírozásához; 
2.	egyetért a Bizottsággal abban, hogy az EGAA-rendelet 4. cikke (2) bekezdésének a) pontjában meghatározott feltételek teljesülnek, és hogy Belgium az említett rendelet értelmében 1 622 650 EUR összegű pénzügyi hozzájárulásra jogosult, amely 85%-a az 1 909 000 EUR összegű teljes kiadásnak, amely a személyre szabott szolgáltatásokra fordított 1 843 500 EUR, továbbá az előkészítő, irányítási, tájékoztatási és nyilvánossággal kapcsolatos, valamint az ellenőrzési és jelentéstételi tevékenységekre fordított 65 500 EUR összegű kiadásokat foglalja magában;
3.	megjegyzi, hogy Belgium minden szükséges biztosítékot megadott arra vonatkozóan, hogy a csoportos létszámcsökkentésre vonatkozó nemzeti és uniós jogszabályokban meghatározott követelményeknek eleget tettek, és hogy a javasolt intézkedésekhez való hozzáférés és azok végrehajtása során tiszteletben fogják tartani az egyenlő bánásmód és a megkülönböztetésmentesség elvét;
4.	emlékeztet az elbocsátott munkavállalók profiljára, vagyis arra, hogy az elbocsátott munkavállalók több mint fele 50 év feletti, és több mint harmada középfokú vagy annál alacsonyabb végzettséggel rendelkezik, továbbá úgy véli, hogy a betöltetlen álláshelyek csökkenő tendenciájából és földrajzi eloszlásából adódóan a munkavállalóknak további személyre szabott támogatásra, különösen a továbbképzésre és átképzésre fókuszáló célzott támogatásra lesz szükségük, hogy segítséget kapjanak a foglalkoztatásba való sikeres átmenethez;
5.	hangsúlyozza, hogy Belgium megerősítette, hogy az EGAA által támogatott intézkedések nem részesülnek pénzügyi hozzájárulásban más uniós pénzügyi eszközökből;
6.	megállapítja, hogy az elbocsátott munkavállalóknak nyújtandó személyre szabott, koordinált csomag az alábbi intézkedéseket foglalják magukban: a) munkacsoport (a helyi munkaerőpiacot alaposan ismerő ügyfélkapcsolati menedzserek és a csoportos létszámcsökkentéssel kapcsolatos tanácsadásban tapasztalattal rendelkező tanácsadók által szervezendő tájékoztató előadások), b) újbóli elhelyezkedés esélyének javítása (csoportos vagy egyéni foglalkozások keretében nyújtott, az újbóli elhelyezkedés esélyének javítására irányuló szolgáltatások, első interjú és egyéni tanácsadás, a megszerzett készségek tanúsítása, iránymutatás a digitális platform álláskereséshez való használatáról stb.); az IKT-képzésre szorulók alapvető IKT-képzésben és kiegészítő támogatásban fognak részesülni a „Digibankokon” keresztül, ahol a munkavállalók laptopot kölcsönözhetnek, és képzésben részesülhetnek annak használatáról stb.), c) segítséget kapnak az álláskeresésben, d) iránymutatást kapnak, e) álláskereséshez nyújtott fokozott segítséget kapnak, f) képzést és átképzést kapnak, g) munkahelyi képzést kapnak, h) állásbörzéken vesznek részt, és i) álláskeresésben és munkaközvetítésben vesznek részt; tekintettel a megcélzott kedvezményezettek életkorára és iskolázottsági profiljára, hangsúlyozza, hogy a személyre szabott szolgáltatások nyújtásakor figyelembe kell venni e csoportok sajátos igényeit;
[bookmark: _Hlk222318689]7.	hangsúlyozza különösen az EGAA-rendelet 7. cikke (2) bekezdésének fontosságát, amely előírja, hogy a koordinált csomagnak előre kell jeleznie a jövőbeli munkaerőpiaci kilátásokat és a szükséges készségeket, amelyek összeegyeztethetők az erőforrás-hatékony és fenntartható gazdaságra való átállással, különös tekintettel a digitális ipar korában szükséges készségek terjesztésére; üdvözli, hogy a csomagban foglalt IKT-képzés és az újbóli elhelyezkedés esélyének javítására irányuló szolgáltatások keretében előirányzott további segítség a digitális készségek felmérése nyomán támogatást nyújt mind a digitális jártassággal nem rendelkezők, mind a digitális készségekkel rendelkezők számára, és hogy a munkavállalók laptopot kölcsönözhetnek, képzésben részesülhetnek annak használatáról, és választ kaphatnak a digitalizációval kapcsolatos kérdéseikre;
8.	emlékeztet arra, hogy az EGAA-rendelet 7. cikke (2) bekezdésének b) pontja szerint a koordinált csomag magában foglalhat különleges, korlátozott időre szóló – így többek között gyermekgondozási támogatások kifizetésére vonatkozó – intézkedéseket is az álláskeresők javasolt tevékenységekben való részvételének megkönnyítése érdekében.

